KIRJALLINEN KYSYMYS E-3554/02 esittäjä(t): Erik Meijer (GUE/NGL) komissiolle. Yksirunkoisten tankkereiden käytöstä poistamiseen tähtäävän ylimenokauden lyhentäminen Galician rannikolla sattuneen tuhoisan onnettomuuden johdosta.



Virallinen lehti nro 161 E , 10/07/2003 s. 0103 - 0105



KIRJALLINEN KYSYMYS E-3554/02 esittäjä(t): Erik Meijer (GUE/NGL) komissiolle (12. joulukuuta 2002) Aihe: Yksirunkoisten tankkereiden käytöstä poistamiseen tähtäävän ylimenokauden lyhentäminen Galician rannikolla sattuneen tuhoisan onnettomuuden johdosta 1. Onko komissiolla käsitystä niistä kustannuksista, joita aiheutuu vuoteen 2015 mennessä, jolloin yksirunkoisten tankkereiden pääsy EU:n merenkulkureiteille ja satamiin on kielletty lopullisesti, ja jotka johtuvat siitä ennustettavissa olevasta mahdollisuudesta, että yksirunkoiset tankkerit ajavat karille rannikon tuntumassa, törmäävät toiseen alukseen, katkeavat tai uppoavat EU:n jäsenvaltioiden merialueilla? 2. Kuinka korkeaksi komissio arvioi ne kustannukset, jotka koituvat asianomaisille viranomaisille ajanjaksolla 20052015 aluksista valuneen lastin pois korjaamisen vaatimista toimista, kuten rannikoiden siivoamisesta sekä eloonjääneiden lintujen ja meriveden puhdistamisesta? 3. Kuinka korkeaksi komissio arvioi ne kustannukset, jotka koituvat ajanjaksolla 20052015 elinkeinoelämälle siitä, että saastumisen vuoksi rannikkokalastuksen ja matkailun kaltaiset alat näivettyvät? 4. Kuinka korkeaksi komissio arvioi ne kustannukset, jotka koituvat ajanjaksolla 20052015 asianomaisille varustamoille siitä, että ne joutuvat aikaistamaan nykyisin EU:n jäsenvaltioissa rekisteröityjen yksirunkoisten öljytankkereitten liikenteestä poistamisen, jos kyseisiä tankkereita ei enää sallittaisi vuodesta 2005 lähtien? 5. Kuinka korkeaksi komissio arvioi ne kustannukset, jotka koituvat ajanjaksolla 20052015 asianomaisille varustamoille siitä, että ne joutuvat aikaistamaan nykyisin EU:n ulkopuolella rekisteröityjen, mutta EU:ssa toimivien yritysten omistuksessa olevien ja säännöllisesti EU:n satamissa vierailevien yksirunkoisten öljytankkereitten liikenteestä poistamisen, jos kyseisiä tankkereita koskeva kielto tulisi voimaan jo vuonna 2005? 6. Voiko komissio vahvistaa, että päätyessään aiemmin pitkään ajanjaksoon, jonka kuluessa yksirunkoisten tankkereiden määrän oli tarkoitus pienentyä ja hävitä kokonaan, se ei ensisijaisesti pitänyt silmällä suuronnettomuuksien mahdollisuutta Euroopassa, vaan se halusi lähinnä estää sen, että Yhdysvaltojen vesiltä karkotettuja vanhoja tankkereita voitaisiin käyttää vielä pitkään Euroopassa? 7. Katsooko komissio, että Prestige-tankkerin uppoaminen ja sen aiheuttama tuho siihen liittyvine kustannuksineen Galician rannikon läheisyydessä sekä öljyn leviäminen Espanjan, Portugalin ja mahdollisesti Ranskan rannikoille on luonut uuden tilanteen, joka antaa aiheen tehdä aloite tähän asti noudatetun yksirunkoisia tankkereita koskevan politiikan tehostamiseksi lyhentämällä merkittävästi sitä jäljellä olevaa aikaa, jolloin kyseisenlaisten öljynkuljetusalusten vielä sallitaan purjehtia EU:n meriteillä ja vierailla EU:n satamissa? Loyola de Palacion komission puolesta antama vastaus (10. helmikuuta 2003) 1.5. Komissio ei voi toistaiseksi antaa parlamentin jäsenelle arviota mahdollisista kustannuksista, jotka yksirunkoisten öljysäiliöalusten aiheuttamista vahingoista aiheutuisivat valtioille, kunnes yksirunkoiset öljysäiliöalukset kielletään kokonaan. Arviota ei voi myöskään tehdä kustannuksista, jotka aiheutuvat yrityksille öljysäiliöalusten käytöstä poistamisen nopeuttamisesta. Komissio ei itse asiassa tiedä, kuinka monta onnettomuutta tulevaisuudessa voisi tapahtua. 6. Komissio voi vahvistaa parlamentin jäsenelle, että komission toiminnan taustalla on pelko siitä, että Euroopassa tapahtuisi öljysaastetta aiheuttavista merionnettomuuksista. Parlamentin jäsenen väitteiden vastaisesti komissio ei ole kuitenkaan valinnut pitkää ajanjaksoa yksirunkoisten öljysäiliöalusten asteittaisen käytöstä poistamisen toteuttamiseksi. Komission alkuperäiseen ehdotukseen sisältynyt aikataulu oli itse asiassa tiukempi kuin asetuksessa, jonka Euroopan parlamentti ja neuvosto loppujen lopuksi antoivat. Komission ehdottaman aikataulun mukaan Erikan ja Prestigen kaltaiset luokan 1 yksirunkoiset öljysäiliöalukset olisi poistettava käytöstä 23 käyttövuoden jälkeen. Jos alkuperäisessä ehdotuksessa esitetty aikataulu olisi säilytetty, Prestige olisi pitänyt poistaa käytöstä 1. syyskuuta 2002 eikä 15. maaliskuuta 2005. On kuitenkin syytä tuoda esille, että yhteisön lainsäädännössä kielletään tämän tyyppisiltä aluksilta ainoastaan pääsy jäsenvaltioiden satamiin. Siinä ei estetä alusten liikkumista Euroopan rannikoilla, kun otetaan huomioon voimassa olevan kansainvälisen oikeuden velvoitteet. Komission puheenjohtaja ilmoitti neuvoston puheenjohtaja Simitikselle osoitetussa kirjeessä (17. tammikuuta), että komissio aikoo pyytää valtuudet ehdottaa Yhdistyneiden Kansakuntien merioikeusyleissopimuksen muuttamista, jotta rannikkovaltiot voisivat suojautua tehokkaammin läpikulkumatkalla olevien riskialusten vaaroilta myös 200 merimailiin ulottuvalla talousvyöhykkeellä. 7. Komissio on vahvasti sitä mieltä, että Prestige-aluksen uppoamisen tuhoisat seuraukset ja siitä aiheutuneet kustannukset ovat luoneet uuden tilanteen. Onnettomuus herätti tietoisuuden vaaroista, joita liittyy raskaan polttoöljyn kuljettamiseen meritse. Komissio onkin käyttänyt tilaisuutta hyväkseen pyytämällä jäsenvaltioita hyväksymään pikaisesti Erika I- ja Erika II -toimenpidepaketteihin sisältyvät säännökset ja ehdottamalla uusia toimenpiteitä. Ehdotusta tuettiin yksimielisesti. Komission käytettyä puheenvuorot joulukuun ja marraskuun täysistunnoissa vuonna 2002 Euroopan parlamentti hyväksyi 21. marraskuuta ja 19. joulukuuta 2002 päätöslauselmat, joissa unionia kehotetaan ryhtymään välittömästi toimiin pilaantumisen torjumiseksi ja meriturvallisuuden parantamiseksi. Liikenneneuvosto puolsi 6. joulukuuta 2002 pitämässään kokouksessa ehdotuksia, jotka komissio oli esittänyt 3. joulukuuta 2002 antamassaan tiedonannossa. Kööpenhaminassa 12. ja 13. joulukuuta 2002 kokoontunut Eurooppa-neuvosto antoi tunnustuksen komission ripeydelle ja pani tyytyväisenä merkille komission toteuttamat toimet uppoamisen seurauksiin vastaamiseksi. Komissio antoi 20. joulukuuta 2002 Euroopan parlamentille ja neuvostolle asetusehdotuksen, jonka tarkoituksena on kieltää raskasöljyjen kuljettaminen yksirunkoisilla öljysäiliöaluksilla unionin satamista ja satamiin, lyhentää Erika I -paketin toimenpiteenä asetettua aikataulua yksirunkoisten öljysäiliöalusten poistamiseksi käytöstä sekä asettaa yli 15 vuoden ikäisille yksirunkoisille öljysäiliöaluksille tehostettu tarkastusjärjestelmä (alusten kunnon arviointijärjestelmä), jolla arvioidaan aluksen rakenteen kunto.